Vážení spoluobčania,
     Dovoľte, aby som sa Vám prihovorila ešte raz  formou, konečne fungujúcej obecnej webovej stránky.  Toto obdobie sa nesie v znemení príprav na komunálne voľby, boja kandidátov o hlasy, Vás občanov, záverečných prác a uzatvárania volebného obdobia starostu a obecného zastupiteľstva.
    V pondelok sa konalo verejné, posledné ,zasadnutie nášho obecného zastupiteľstva . Ako občan Lozorna, som sa tohto zasadnutia zúčastnila aj ja.  Program zasadnutia , kde sa zúčastnilo asi 25!  občanov, poniektorí prišli podgurážení alkoholom, bol  hlavne o schvaľovaní rozpočtu, správe o činnosti hlavného kontrolóra, hospodárení , zmene územného plánu , schvaľovaní VZN.  Verejným listom p. Eliaša, doručeným do každej poštovej schránky obce, interesantný siedmy bod programu  o zmene územného plánu bol nakoniec  zastupiteľstvom schválený . 
       Po otvorení zasadnutia sa prihlásila p. Švajdlenková, ktorá navrhla vypustiť vyššie uvedený bod z rokovania, z dôvodu už uvedeného v Otvorenom liste. Jej návrh sa však nestretol so súhlasom ostatných  členov zastupiteľstva a preto bol zamietnutý.  Odpoveďou na tento akt bol  ostentatívny  odchod prítomného autora Otvoreného listu.  Hoci nechápem prečo, lebo ak mal ten úmysel a listom chcel povedať, že  sprostredkovateľ nájmu pozemkov by mal  prispieť   do obecnej pokladnice, tak mal svoju prítomnosť naopak využiť na vysvetlenie spôsobu a výšky príspevku.  Listom  napadnutý p. Bečár, k tomuto zaujal stanovisko, pre niektorých prijateľné pre niektorých nie, ale jeho konečným rozhodnutím bolo verejné vzdanie sa sprostredkovania prenájmu v prospech p. Eliaša.  Prečo sa nemôže  využiť na sprostredkovanie tohto, zastupiteľstvom  deklarovaného tak výhodného investičného zámeru  napr. spoločnosť Lozorno s.r.o. ?  Ďalej počas rokovania, ktoré bolo sprevádzané výkrikmi a poznámkami prítomných ,boli podrobne prerokované všetky body programu.  Mňa najviac zaujala správa hlavného kontrolóra a schvaľovanie rozpočtu.  Ja, ako ekonóm, musím súhlasiť s rozčlenením podnikateľských a samosprávnych  aktivít  OÚ , či súčasná forma a účel existujúcej  Lozorno s.r.o. je efektívna , by malo byť  podložené  racionálnou  finančnou  analýzou  jej  súčasného hospodárenia .  Zaujal ma  fakt , že je koniec kapitálovým príjmom do rozpočtu obce, s ktorými sa už v navrhovanom  budúcoročnom rozpočte ani neráta a tiež celkové  plánované príjmy  a tým i výdaje sú  menšie o takmer  400 tis.  EUR .   Tu mi chýbalo adresnejšie rozčlenenie výdavkov r. 2010. Plánovaný rozpočet na r. 2011je síce adresnejší, ale nezainteresovaný občan nemôže z tohto vedieť, kde zastupiteľstvo ušetrilo tých 400 tis. EUR, resp. na čo ich minulo v r. 2010. Pôvodný zámer je uvedený na rekonštrukciu ČOV.  Zarazila ma tiež poznámka o omyle vo vyrubovaní dane z nehnuteľností,  kde obec  podľa  prehodnotenia tohto stavu prišla za sedem rokov o , píšem tak ako bolo povedané,  14 mil. korún!  V zápätí zasadnutie pokračovalo, tým, že takmer bol problém dať z  rozpočtu dva a pol tisíc  EUR na zavedenie elektrickej prípojky do zberného dvora,   príspevok  pre MŠ bol úplne zamietnutý.  Diskusie , ktorá bola zaradená ako posledný bod programu, som sa z mojich časových dôvodov nezúčastnila, ale určite bola zaujímavá.  Myslím, že zápis z celého zasadnutia by  sa  mal  objaviť  na tejto stránke,  preto len v krátkosti tieto moje postrehy.
Na záver  pre seba, ale možno  aj pre niektorých občanov položím pár otázok, na ktoré budem hľadať odpoveď.  
Prečo majú občania tak malý záujem o veci verejné?
Je to snáď tým, že  zasadnutie zastupiteľstva sa koná v malej zasadačke OU a s občanmi  sa tu v podstate ani naráta?
Nie je už okolo Lozorna dosť priemyselných parkov?
Nevieme  pôdu okolo Lozorna  využiť účelnejšie,  alebo vieme čo tu bude o sto rokov, alebo nás to vôbec nezaujíma?
Ako fungujú okolité dediny, ktoré nemajú príjem dane z priemyselných parkov?
Nemal by sa už konečne povýšiť nad všetky záujmy aj záujem občana ?
V tejto dedine je veľa vecí na riešenie a v tomto predvolebnom období majú všetci  kandidáti do obecnej samosprávy  veľa plánov , sľubov a predsavzatí, ktoré chcú splniť , preto prajem nám občanom , aby tieto sľuby boli aj splnené.

                                                                                                                            Ing. Jana Trnková